नौकरी छोड़ने से रोकने के लिए 'रिटेंशन अलाउंस' का ऑफर, फ्लाइटें 4 जून तक सस्पेंड
GoFirst Airlines offers its pilots' retention allowance of Rs1 lakh a month, Rs50,000 to first officers, गो फर्स्ट एयरलाइन पायलटों को ₹1 लाख एक्स्ट्रा सैलरी देगा, नौकरी छोड़ने से रोकने के लिए 'रिटेंशन अलाउंस' का ऑफर
मुश्किलों में फंसी गो फर्स्ट एयरलाइन ने अपने पायलटों को नौकरी छोड़ने से रोकने के लिए हर महीने 1 लाख रुपए एक्स्ट्रा सैलरी देने का ऑफर दिया है। इसके साथ ही फर्स्ट ऑफिसर्स और को-पायलटों की सैलरी को 50 हजार रुपए बढ़ाने का ऐलान किया है।
एयरलाइन ने इस एक्स्ट्रा सैलरी देने के ऑफर को 'रिटेंशन अलाउंस' नाम दिया है, जिसे 1 जून से लागू किया जाएगा। गो फर्स्ट ने अपने एम्प्लॉइज को एक्स्ट्रा सैलरी देने का यह ऑफर ऐसे समय में दे रही है जब 3 मई से उसकी सभी उड़ाने बंद हैं, जिसे आज एयरलाइन ने 30 मई से बढ़ाकर 4 जून तक कर दिया है। इसके साथ ही एयरलाइन दिवालिया कार्यवाही का भी सामना कर रही है।
इस्तीफा दे चुके पायलटों को भी एक्स्ट्रा सैलरी देने का ऑफर
गो फर्स्ट एयरलाइन ने एक्स्ट्रा सैलरी देने का यह ऑफर उन पायलटों को भी दिया है, जिन्होंने हाल ही में इस्तीफा दिया है। कंपनी ने ऐसे एम्प्लॉइज को रिटेंशन अलाउंस के लिए 15 जून तक अपना इस्तीफा वापस लेने के लिए कहा है।
'लॉन्गिविटी बोनस' भी देगी कंपनी
एम्प्लॉइज को भेजे मेल में गो फर्स्ट एयरलाइन ने कहा है कि वह जल्द लंबे समय से काम कर रहे एम्प्लॉइज के लिए 'लॉन्गिविटी बोनस' लेकर आएगी।
30 दिन के अंदर गो फर्स्ट को देना है रिवाइवल प्लान
इससे पहले 24 मई को एविएशन रेगुलेटर DGCA ने गो फर्स्ट को ऑपरेशन के रिवाइवल के लिए कॉम्प्रिहैन्सिव प्लान देने के लिए 30 दिन का समय दिया है। इसके अलावा DGCA ने एयरलाइन से ऑपरेशनल एयरक्राफ्ट, पायलट और दूसरे अधिकारियों की उपलब्धता, मेनटेनेंस एग्रीमेंट और फंडिंग के स्टेटस और कई दूसरी डिटेल्स पेश करने को भी कहा है।
रिपोर्ट के मुताबिक, गो फर्स्ट के एक बार रिवाइवल प्लान को जमा करने के बाद आगे उपयुक्त एक्शन के लिए DGCA उसकी समीक्षा करेगा।
पायलटों को औसतन 5.30 लाख रुपए सैलरी दे रहा गो फर्स्ट
मीडिया रिपोर्ट की मानें तो गो फर्स्ट एयरलाइन पायलटों को औसतन 5.30 लाख रुपए हर महीने सैलरी दे रही है। रिटेंशन अलाउंस के बाद पायलटों की हर महीने की औसतन सैलरी 6.30 लाख रुपए हो जाएगी।
2005 में मुंबई से अहमदाबाद के लिए उड़ी थी पहली फ्लाइट
गो फर्स्ट वाडिया ग्रुप की बजट एयरलाइन है। कंपनी की वेबसाइट के अनुसार 29 अप्रैल 2004 को गो फर्स्ट की शुरुआत हुई थी। नवंबर 2005 में मुंबई से अहमदाबाद के लिए पहली फ्लाइट ऑपरेट की। एयरलाइन के बेड़े में 59 विमान शामिल हैं।
इनमें से 54 विमान A320 NEO और 5 विमान A320 CEO हैं। गो फर्स्ट 35 डेस्टिनेशन के लिए अपनी फ्लाइट ऑपरेट करता है। इसमें से 27 डोमेस्टिक और 8 इंटरनेशनल डेस्टिनेशन शामिल हैं। एयरलाइन ने साल 2021 में अपने ब्रांड नाम को गोएयर से बदलकर गो फर्स्ट कर दिया था।